I’m Your Man

I'm Your Man er Leonard Cohens åttende studioalbum, utgitt i 1988. Det nådde nr. 1 på VG-lista.

Cohens stemme var blitt betydelig mørkere siden forrige plate, og lydbildet er enda mer preget av overgangen fra gitarbaserte sanger til utstrakt bruk av synthesizer. Han var selv hovedprodusent. Utgivelsen ble et kommersielt comeback og Cohens største suksess siden tidlig 1970-tall. Cohen ble med dette etablert blant en ny generasjon. Platen nådde førsteplass i flere europeisk land, platina i Norge, gull i Canada, sølv i Storbritannia. Den solgte også bra i USA. Platen toppet VG-lista 19 uker dette året. Norge var det første landet der hans plater gikk til topps og han fikk i 1988 platinaplate for I'm your man.  Platen inneholder sangen «Take This Waltz» som er en gjendikting av Lorcas «Pequeño vals vienés» («Liten wienervals») utgitt i Lorcas diktsamling Poeta en Nueva York.. 

Omslaget viser Cohen med solbriller og en halvspist banan. Fotografiet ble tatt ved en tilfeldighet av plateselskapets journalist.

Albumet var det mest solgte i Norge i 1988.

Mottakelse
Innen utgangen av året hadde platen solgt 180 000 eksemplarer i Norge. En fjerdedel av Cohens salg i Europa var i Norge. I'm your man var Cohens største kommersielle suksess, og gjorde Cohen kjent for en ny generasjon. Albumet fikk bred omtale og meget gode vurderinger, New York Times''' anmelder kalte det et mesterverk. Innspillingen skjemmes noe av 1980-tallets stil ifølge Montreal Gazette, andre omtaler instrumenteringen som «cheesy» 

Sporliste

Skrevet av Leonard Cohen der annet ikke er angitt.
«First We Take Manhattan» (5.51)
«Ain't No Cure for Love» (4.50)
«Everybody Knows» (Cohen, Sharon Robinson) (5.34)
«I'm Your Man» (4.26)

«Take This Waltz» (Cohen, Federico García Lorca) (5.58)
«Jazz Police» (Cohen, Jeff Fisher) (3.52)
«I Can't Forget» (4.29)
«Tower of Song» (5.37)

Sangene

Dominique Isserman, Cohens daværende kjæreste, regisserte en musikkvideo til «First We Take Manhattan». Sangen foreligger i konsertopptak på Live in London. Den ble først innspilt og utgitt av Cohens mangeårige medsanger Jennifer Warnes på hyllestalbumet Famous Blue Raincoat (1987) og senere av Joe Cocker, R.E.M. og Sirenia. Rolling Stone mener at R.E.M.s coverversjon er den beste og kunne vært inkludert i deres eget album Monster.

«Ain't No Cure for Love» finnes også i liveopptak på Live in London og er dessuten innspilt av Aaron Neville.

«Everybody Knows» foreligger i liveopptak på Cohen Live: Live in Concert og Live in London. Den er også innspilt av Concrete Blonde (brukt i filmen Pump Up the Volume), Don Henley og Rufus Wainwright, samt gjendiktet til norsk av Håvard Rem som «Alle vet jo det» (sunget av Kari Bremnes på platen Hadde månen en søster: Cohen på norsk) og til dansk av Anders Dohn som «Alle ved besked» (innspilt av Claus Hempler). New York Times omtaler sangen som et lite mesterverk. Concrete Blonde bidro med denne som musikk til filmen Pump Up the Volume (1990, av Allan Moyle), senere inkluderte på deres album Live in Brazil 2002; musikkmagasinet Rolling Stone regner denne som en av de beste Cohen-cover.

Tittelsporet «I'm Your Man» finnes i liveopptak på Cohen Live: Live in Concert og Live in London. Sangen er også innspilt av Michael Bublé, Nick Cave, Elton John og Bill Pritchard, samt gjendiktet til dansk av Maiken Feltendal som «Jeg er din mand» (fremført av Under Byen).

«Take This Waltz» ble utgitt første gang i 1986 som bidrag til albumet Poetas en Nueva York, hvor forskjellige artister tolket den spanske poeten Federico García Lorca, og er Cohens tonesatte gjendiktning av «Pequeño vals vienés» («Liten wienervals»). Cohen skal ha brukt 150 arbeidstimer på gjendiktningen. Sangen ble sluppet på single og gikk til topps i Spania, hvor det også ble lagd en musikkvideo. Versjonen på I'm Your Man er en videreutvikling av samme innspilling. Et senere konsertopptak av «Take This Waltz» finnes på Live in London. Den er ellers sunget av Patricia O'Callaghan, samt på originalspråket av Enrique Morente, på svensk av Jan Erik Lundqvist (i Rikard Wolffs gjendiktning «Ta min vals») og på ungarsk av Zorán.

«I Can't Forget» er også innspilt av Jarvis Cocker og Pixies.

Cohen spilte inn «Tower of Song» på ny sammen med U2 til hyllestalbumet Leonard Cohen: I'm Your Man (2006). En musikkvideo er inkludert i dokumentarfilmen av samme navn. Cohen fremførte også sangen på Live in London, og den foreligger ellers i innspillinger av Nick Cave and The Bad Seeds, Marianne Faithfull, Robert Forster og Martha Wainwright.
«First We take Manhattan» ble utgitt som singel og var allerede kjent fra Jennifer Warnes plate Famous Blue Raincoat.
 «Everybody Knows» brukes til strippescenen i Atom Egoyans film Exotica'' (1994).

Medvirkende

Leonard Cohen, produsent
Anjani, vokal
 Jennifer Warnes, vokal
 Jude Johnstone, vokal
 Sneaky Pete Kleinow, steelgitar
Vinnie Colaiuta, trommers
Lenny Castro, perkusjon
Michel Robidoux, trommer, keyboard
John Bilezikjian, oud
Richard Beaudet, saksofon
Raffi Hakopian, fiolin
Jeff Fisher, synthesizer, arrangør

Roscoe Beck, produsent

Litteratur

Referanser

Eksterne lenker   
 

Leonard Cohen-album
Musikkalbum fra 1988